
Isu Denmark Dan Jihad Ekonomi 

Disiarkan pada Jan 02, 2008 

Walaupun agak lama kita amat terluka melihat umat yang dipukul bertalu-talu. Namun apa 
yang berlaku kebelakangan ini, dapatlah menjadi sedikit pengubat bagi keperitan itu. Isu 
lukisan kartun yang menghina kekasih dan hati nurani umat ini iaitu baginda Nabi s. a. w telah 
membangkitkan kemarahan yang hebat. Ia bukan sekadar demonstrasi jalanan yang berakhir 
setelah letih menjerit dan habis kain bendera untuk dibakar. 

Bahkan ia disertai dengan tindakan pemulauan barangan Denmark yang benar-benar 
memberikan kesan ekonomi kepada negara terkutuk itu. Allahu Akbar!!! Umat ini masih hidup 
rupanya. Kali ini bukan sahaja rakyat bawahan, bahkan kerajaan dan pemerintah umat Islam 
juga sudah berani bersuara. 

Kerajaan Arab Saudi menjadi bintang yang bercahaya apabila mereka menarik balik duta dan 
memulaukan barangan Denmark. Rakyat Arab Saudi dan negara-negara Teluk yang lain 
memulaukan dengan serius barangan Denmark. Barangan negara keji itu dikeluarkan sendiri 
oleh empunya-empunya pasaraya dari rak-rak jualan mereka. Persoalan untung rugi harta 
sudah bukan keutamaan lagi apabila kekasih tercinta RasululLah dihina. Kaum muslimin di 
kebanyakan negara Arab menyahut seruan tersebut, khusus negara-negara Teluk yang kaya- 
raya. Ternyata ia amat berkesan. Ekonomi syarikat-syarikat Denmark yang berdagang dengan 
negara-negara umat Islam merudum jatuh. Sehingga syarikat-syarikat gergasi lain yang bukan 
dari Denmark terpaksa membuat pengemuman terbuka bahawa mereka bukan berasal dari 
Denmark. 

Terbukti, umat ini sangat kuat jika bersatu hati. Kalaulah hanya 'tidak membeli' sahaja umat 
Islam boleh menggugat ekonomi sesebuah negara. Bagaimana jadinya jika kita ini negara 
pengeluar dan kuasa ekonomi yang 'tidak ingin menjual'. Tentu kesannya lebih daripada itu. 
Namun apabila kita bercerai-berai kita menjadi lemah. Kita lemah kerana ramai di kalangan kita 
yang tidak berprinsip lantas tidak merasai kita satu ini satu juzuk dari umat Islam. Manusia 
yang tidak berprinsip akan mengukur setiap tindakan dengan habuan dunia semata. Prinsip 
hidupnya 'apapun utamakan perut sendiri dulu'. Malang sekali jika kita tidak sensitif dengan isu 
Denmark, sedangkan rakyat Palestin dan Afghanistan sekalipun sentiasa dihimpit tetap bangun 
meluahkan rasa tidak puas hati mereka kepada dunia apabila Rasul yang mulia telah dihina. 
Arab Saudi paling hebat dalam kes ini dari segi kesan tindakan pimpinan negara dan rakyat. 
Walaupun mereka tidak buat sambutan maulid saban tahun sehebat kita, tetapi kesetiaan 
mereka lebih jelas. Sekalipun kita berarak maulid hebat saban tahun, namun kita tetap corot 
dari segi penampilan sikap. Ramai orang kita yang 'tidak ambil tahu apa yang berlaku'. Barang 
kali ini boleh membezakan antara kecintaan yang tulen, dan penampilan kecintaan yang tidak 
berpijak atas asas yang kukuh. 

Jika kuasa ekonomi dan harta digunakan dengan cara yang betul, memang banyak maruah dan 
harga diri umat dapat dibela. Kuasa ekonomi sangat penting. Namun yang lebih penting ialah 
akidah yang tulen yang memastikan kesetiaan kepada ALLAH dan RasulNya lebih dari kecintaan 
kepada harta. Jika tidak, yang bercakap pada 'jihad ekonomi' pun, takut hendak boikot 
barangan Denmark. Padahal ini sebahagian dari jihad ekonomi. 

Justeru, sekalipun harta dunia sangat mustahak untuk kita miliki dan kuasai dalam persaingan 
era ini, tetapi harta tersebut hendaklah bersifat harta yang membela agama. Bukan 
mengganggu kesetiaan seseorang kepada agama. Dengan itu ALLAH menyebut dalam al- 
Quran: (maksudnya) "Katakanlah (wahai Muhammad): Jika bapa-bapa kamu, dan anak-anak 

kamu, dan saudara-saudara kamu, dan isteri-isteri (atau suami-suami) kamu, dan kaum 
keluarga kamu, dan harta benda yang kamu usahakan, dan perniagaan yang kamu bimbang 
akan merosot, dan rumah-rumah tempat tinggal yang kamu sukai, - (jika semuanya itu) 
menjadi perkara-perkara yang kamu cintai lebih daripada Allah dan RasulNya dan (daripada) 
berjihad untuk ugamaNya, maka tunggulah sehingga Allah mendatangkan keputusanNya (azab 
seksaNya); kerana Allah tidak akan memberi petunjuk kepada orang-orang yang fasik 
(derhaka)" (Surah al-Taubah: 24) 

Jelas, jika kita ingin memperkatakan perjuangan umat Islam di sudut ekonomi, kita mesti 
menyiapkan manusia berakidah murni terhadap ALLAH dan RasulNya. Hanya golongan ini yang 
akan jujur terhadap umat ini. Kaum yang wala ' nya jelas kepada ALLAH, rasulNya dan 
masyarakat Islam. Firman ALLAH: (maksudnya) Wahai orang-orang yang beriman! Sesiapa di 
antara kamu berpaling tadah dari ugamanya (jadi murtad), maka Allah akan mendatangkan 
suatu kaum yang Ia kasihkan mereka dan mereka juga kasihkan Dia; mereka pula bersifat 
lemah-lembut terhadap orang-orang yang beriman dan berlaku tegas gagah terhadap orang- 
orang kafir, mereka berjuang dengan bersungguh-sungguh pada jalan Allah, dan mereka tidak 
takut kepada celaan orang yang mencela. Yang demikian itu adalah limpah kurnia Allah yang 
diberikanNya kepada sesiapa yang dikehendakiNya; kerana Allah Maha Luas limpah kurniaNya, 
lagi Meliputi PengetahuanNya. Sesungguhnya Penolong kamu hanyalah Allah, dan RasulNya, 
serta orang-orang yang beriman, yang mendirikan sembahyang, dan menunaikan zakat, 
sedang mereka rukuk (tunduk menjunjung perintah Allah). Dan sesiapa yang menjadikan Allah 
dan rasulnya serta orang-orang yang beriman itu penolongnya (maka berjayalah dia), kerana 
sesungguhnya golongan (yang berpegang kepada ugama) Allah, itulah yang tetap menang. 
(Surah al-Maidah: 54-56) 

Jika tidak, jadilah kita kumpulan manusia yang kaya raya dan dengan kekayaan itu kita makin 
meninggalkan agamanya. Kempen kepada "Jihad Ekonomi" mestilah bermula dari pengukuhan 
akidah para pejuangnya sebelum terjun ke medan yang sengit itu. Ini kerana, cabaran dan 
ujian harta lebih dahsyat daripada cabaran dan ujian senjata. Di medan jihad senjata lagikan 
ada yang terseleweng tujuannya kerana inginkan harta rampasan perang. Inikan pula mereka 
yang berjihad di medan ekonomi. Malangnya, kempen jihad ekonomi yang diperkatakan oleh 
sesetengah pihak, titik perjuangannya bermula dari 'aku ingin kaya'. Tanpa dikaitkan dengan 
perjuangan umat dan kehidupan akhirat. Maka apabila dia kaya maka dia pun menderhakai 
ALLAH s. w. t. dengan hartanya. 

Jika diandaikan kebanyakan umat Islam ini kaya, tetapi mereka tidak teguh akidahnya, Islam 
tetap akan lemah. Bahkan kekayaan itulah yang akan memusnahkan agama. Dengan kekayaan 
itu, berbagai projek mu n ka r akan dihidupkan. Ini seperti sabda Nabi s. a. w : "Demi ALLAH bukan 
kefakiran yang aku takut menimpa kamu. Tetapi aku takut dibentangkan kepada kamu dunia 
seperti pernah dibentangkan kepada mereka yang sebelum kamu. Lalu kamu bersaingan 
mendapatkannya seperti mana mereka dahulunya bersaingan, lantas dunia itu memusnahkan 
kamu seperti ia telah memusnahkan mereka". (Riwayat al-Bukhari dan Muslim). 

Kelemahan akidah telah mengheret umat ini kepada segala macam kelemahan yang lain. Kata 
Muhammad Qutb: (Berpunca) daripada kemunduran akidah, timbullah segala macam 
kemunduran yang menimpa Dunia Islam. .kemunduran ilmu, ketamadunan, 
ekonomi, peperangan, pemikiran dan kebudayaan (Muhammad Qutb, Waqi'una al-Mu'asir, m. s. 
172, Saudi: Muassasah al-Madinah) 

Akidah adalah tunjang kepada segala bentuk jihad. Jihad tidak lain hanya bertujuan untuk 
menjadikan kalimah ALLAH yang paling tinggi. Bukan untuk kepentingan diri. Malangnya, 
apabila asas ini tidak jelas, kempen mengkayakan orang Islam hanya sekadar untuk memenuhi 
tembolok masing-masing semata. Nama Islam dan jihad telah disalahgunakan. Dalam hadith 
Abu Musa r.a: Seorang lelaki datang kepada Nabi s. a. w dan bertanya: "Seorang lelaki 
berperang untuk (mendapat) harta rampasan perang, seorang lagi berperang agar dipuji, 
seorang yang lain berperang untuk mengangkat kedudukannya. Siapakah yang berada dalam 
jihad pada jalan ALLAH? Sabda baginda : "Sesiapa yang berperang agar kalimah ALLAH menjadi 
yang paling tinggi maka dia berada pada jalan ALLAH". (Riwayat al-Bukhari dan Muslim). 

Dunia hari ini sudah berubah dibandingkan dahulu. Bukan hanya kekuatan persenjataan yang 
menentukan penguasaan sesuatu bangsa atau negara itu terhadap percaturan dunia. Bahkan 
ekonomi juga memainkan peranan penting dalam menentukan percaturan dunia. Firman Allah: 

(maksudnya): Dan sediakanlah untuk menentang mereka (musuh-musuh Islam) dengan apa 
yang kamu mampu dari segala jenis kekuatan dan dari pasukan-pasukan berkuda yang 
disiapkan, untuk menggerunkan musuh Allah dan musuh kamu, serta musuh-musuh yang lain 
dari mereka yang kamu tidak mengetahuinya; sedang Allah mengetahuinya. Dan apa sahaja 
yang kamu belanjakan pada jalan Allah akan disempurnakan balasannya kepada kamu, dan 
kamu tidak akan dianiaya. (Surah al-Anfal: 60) 

Ayat ini adalah perintah Allah untuk muslimin menyediakan kekuatan menghadapi musuh- 
musuh umat. Kekuatan yang mesti disiapkan itu ialah dari jenis apa sahaja yang mampu 
menggerunkan musuh. Kuda adalah salah satu daripadanya yang dapat dilihat oleh manusia di 
zaman penurunan al-Quran dan juga selepas itu. Pada zaman sekarang dari segi 
persenjataan, senjata-senjata canggih yang wujud pula menduduki tempat tugasan 
menggerunkan musuh. Maka umat Islam mesti berusaha menyiap dan memilikinya. Di samping 
itu, kekuatan ekonomi juga adalah senjata baru dalam membina kekuasaan di era moden. 
Kekuatan ekonomi mampu membawa kepada hasrat yang sama iaitu menggerunkan musuh. 
Maka membina kekuatan ekonomi di zaman ini adalah satu tuntutan agama. 

Namun seperti yang dijelaskan tadi, ia hendaklah berpaksikan akidah Islam yang tulen yang 
akan mewarnai segala tidakan kita. Kekuatan kita bergantung sepenuhnya dengan sejauh 
mana kita berpegang dengan Islam. Tanpa pertolongan ALLAH yang menurunkan Islam untuk 
manusia, mustahil kita dapat keluar dari kehinaan hidup dan kejatuhan maruah di pentas dunia 
hari ini. benarlah ucapan 'Umar ibn Khattab:"Kita dahulunya adalah kaum yang hina, Allah telah 
memuliakan kita dengan Islam, andainya kita mencari kemuliaan selain dari apa yang telah 
Allah muliakan kita dengannya maka kita akan dihina oleh Allah" (Riwayat ini sanadnya 
disahihkan oleh al-Hakim dan disokong oleh al-Dhahabi. Lihat: Al-Hakim, al-Mustadrak, 1/237, 
cetakan Dar al-Ma'rifah, Beirut.) 

Abu al-Hasan 'Ali al-Nadwi dalam bukunya Kaif Dakhala al-'Arab al-Tarikh menggambar betapa 
Arab sebelum kedatangan Islam hidup dalam keadaan terpencil dari pentas sejarah. Sekalipun 
pada Arab itu ada ciri-ciri yang baik dan akhlak yang mulia. Mereka memiliki keberanian dan 
kepandaian dalam senjata, juga tunggangan kuda. Mereka mempunyai bahasa yang tinggi 
nilainya, indah dan baik. Malangnya kesemua itu tidak mampu membawa mereka ke persada 
sejarah yang gemilang. Namun mereka akhir berjaya memasuki pentas sejarah apabila mereka 
menjadi pembawa risalah dan hidayah. Sehingga al-Nadwi menyatakan: "Hendaklah orang 
Arab ketahui bahawa mereka tidak memasuki (pentas) sejarah kecuali dengan jalan risalah 
Islam dan dakwah islamiyyah. Allah tidak menumbuhkan kecintaan (orang lain) kepada mereka 
dalam jiwa dan hati, tidak tersebar bahasa mereka dengan sebegini luas, ia tidak kekal dan 
abadi, tidak ditulis dengannya ilmu yang banyak, tidak terbentuk dengannya perpustakaan 
yang begitu besar yang mana ulama bukan Arab mendapat habuannya lebih dari orang Arab 
sendiri, kecuali dengan sebab kelebihan al-Quran dan syariat Islam. Orang Arab tidak akan 
kembali kepada kedudukan mereka yang awal dan tidak akan memasuki (pentas) sejarah 
sekali lagi melainkan melalui pintu yang mereka masuk pada awalnya" (Al-Nadwi, Kaif Dakhala 
al-'Arab al-Tarikh, m. s 26, India: Al-Majma' al-Islami al-TImi) 

Daripada akidah yang tulen lahirnya rasa ukhuwwah sesama muslim yang menggerakkan 
ekonomi dan kekuatan umat. Daripada akidah yang teguh dapat dibentuk sikap 
bertanggungjawab terhadap seluruh strategi yang diatur demi membangunkan umat. Tanpa 
akidah hilanglah ikatan persaudaraan atau ukhuwwah Islamiyyah yang menjadi penggerak 
kepada pembangunan ekonomi. 

Sekiranya kesedaran akidah dan ukhuwwah islamiyyah mengenai tanggungjawab bantu 
membantu membangunkan ekonomi umat ini berjaya diterapkan, maka peluang ke arah 
menjayakannya di peringkat pelaksanaan adalah terbentang luas. Ini saya katakan 
berdasarkan faktor-foktor berikut: 

i. Kuasa Membeli Yang Tinggi 

Jumlah umat Islam yang banyak membawa kepada secara kelompok mereka memiliki kuasa 
membeli yang tinggi. Lihat sahaja kuasa membeli ini apabila digunakan dalam isu Denmark. Ini 
kerana jumlah umat yang banyak menjadikan keperluan barangan dan makanan mereka juga 
tinggi. Jika kuasa membeli ini dialirkan kepada membeli barangan yang dihasilkan oleh umat 
Islam sendiri, tentulah berlakunya kitaran ekonomi yang kuat di kalangan masyarakat Islam 
tempatan dan antarabangsa 

ii. Sentimen Agama 



Isu-isu seperti kebiadapan Barat, sikap anti-Islam mereka, pencerobohan ke atas negara umat 
Islam, mengenai makanan tidak halal dan seumpamanya telah menimbulkan keresahan 
kebanyakan umat Islam yang sensitif dengan penghinaan terhadap mereka. Umat Islam 
dipermainkan kerana mereka bergantung kepada orang lain dalam menghasilkan keperluan 
mereka. Dalam isu halal umpamanya, kesempatan ini boleh diambil agar memastikan 
keselamatan umat Islam dalam soal makanan. Maka kita menggesa mereka menggunakan 
produk muslim yang seakidah dengan mereka. Bahkan kita boleh mencadangkan agar bukan 
sahaja logo halal dikeluarkan, sebaliknya kita keluarkan logo yang melambang produk muslim- 
halal. Dengan itu wang umat kembali dialirkan ke tangan umat sendiri. 

iii. Ketengangan Yang Wujud 

Ketegangan yang wujud sekarang antara Blok Barat dan Umat Islam boleh membantu ke arah 
mewujudkan umat yang lebih memiliki jatidiri dan berdikari. Orang Islam khasnya arab rasa 
tidak lagi selamat berada di negara Barat. Mereka mula merubah arah ke negara-negara 
seperti Malaysia. Jika pelancong-peloncong Arab ramai yang enggan ke Barat lagi, mengapa 
tidak kita jadikan mereka juga hanya ingin membeli produk saudara muslim mereka sahaja. 

iv. Banyak Ruang Belum Diterokai 

Walaupun agak banyak produk muslim yang diwujud di pasaran, namun secara perbandingan 
kita masih ketinggalan jauh. Jika kesedaran yang ingin kita pupuk itu berjaya, ruang 
menghasilkan berbagai produk terbuka luas peluangnya untuk setiap muslim. Sehingga hari ini 
kita belum memiliki satu pasaraya yang memasarkan hanya barangan keluaran muslim. Jika ini 
dapat dijayakan, hasrat ke arah pembinaan kekuatan ekonomi muslim tempatan dan 
antarabangsa bertambah mudah. 

Dalam perkara ini saya sering memetik kata-kata Maulana Abu Hasan 'Ali al-Nadwi r. h. yang 
mengkritik dunia Arab dalam tulisannya dengan menyatakan: "Mestilah bagi dunia Arab 
sebagai dunia Islam bebas (memiliki sendiri) dalam perniagaan, harta, industri dan pendidikan. 
Bangsa mereka tidak boleh memakai melainkan apa yang tumbuh di buminya dan ditenun 
dengan tangannya. ..sesungguhnya dunia Arab tidak dapat dapat memerangi Barat- jika 
keadaan memerlukan demikian- selagi meraka memerlukan Barat dalam soal harta, pakaian 
dan barangan. Tidak ada pena yang digunakan untuk menandatangani sesuatu perjanjian 
dengan Barat, melainkan pena tersebut dibuat di Barat. Tidak ada senjata yang digunakan 
untuk memerangi Barat, melainkan senjata itu dibuat di Barat. Sesungguhnya adalah 
memalukan apabila umat Arab tidak dapat mengambil manfaat daripada sumber kekayaan dan 
kekuatan mereka sendiri. Adalah memalukan apabila air kehidupan yang mengalir di dalam urat 
mereka akhirnya sampai ke tubuh orang lain".( Abu Hasan ' Ali al-Nadwi, Maza khasira al-' Alam 
bi Inhitat al-Muslimin, m. s. 416, cetakan: Maktab al-Sunnah, Kaherah) 

Dr. Yusuf al-Qaradawi mengeluh perkara yang sama dengan katanya: "Kekuatan ekonomi kita 
terbengkalai. Kita hidup di bumi Allah yang paling strategik, paling baik dan subur. Bumi yang 
paling banyak galian yang tersimpan dalam perutnya dan kekayaan yang bertebaran di 
atasnya. Malangnya kita tidak menggerakkan kekayaan kita, tidak bertani di bumi kita, tidak 
menghasilkan keluaran dari galian sedangkan bahan mentahnya dikeluarkan dari bumi kita... 
jadilah kita dalam banyak keadaan pengguna bukan pengeluar, pengimpot bukan pengilang. 
Kadang kala kita menghasilkan produk yang kita tidak memerlukannya dan kita abai 
menghasilkan barangan yang sangat kita perlukan. Kita berbangga dengan memiliki kereta- 
kereta mewah antarabangsa, sedang kita tidak tahu untuk membuat basikal sekalipun". (Dr. 
Yusuf al-Qaradawi, Aina al-Khalal, m. s. 12-13, cetakan Muassasah al-Risalah, Beirut) 

Jihad Ekonomi hendaklah bertunjangkan akidah dan arahnya membina kekuatan umat atas 
acuan Islam yang tulen!!!. 

